PRIN ลุ้นโตขึ้นเรื่อยๆ
อย่างที่ปฏิเสธไม่ได้ว่า PRIN ยังคงมีความน่าสนใจ โดยเฉพาะผลการดำเนินงานในปีนี้ ที่คาดว่าจะเติบโตขึ้นทุกๆ ไตรมาส
9 ก.ค. 2559

–คุณค่าบริษัท–
 
อย่างที่ปฏิเสธไม่ได้ว่า บริษัท ปริญสิริ จำกัด (มหาชน) หรือ PRIN ยังคงมีความน่าสนใจ โดยเฉพาะผลการดำเนินงานในปีนี้ ที่คาดว่าจะเติบโตขึ้นทุกๆ ไตรมาส
ที่สำคัญผลการดำเนินงานครึ่งปีหลังจะเติบโตขึ้นกว่าจากช่วงครึ่งปีแรก เนื่องจากบริษัทมีการปรับปรุงระบบภายในได้ดีขึ้น อย่างการก่อสร้างที่เป็นปัญหาที่ทางบริษัทมีการพัฒนาและปรับปรุงกันมาเรื่อยๆ เห็นได้จากผลการดำเนินงานในไตรมาส 1 ที่ออกมาแกร่ง
ความชัดเจนต่อมาปี 2559 ผลการดำเนินงานจะเติบโตได้ตามเป้าหมายที่ตั้งไว้ โดยบริษัทตั้งเป้ารายได้เติบโตที่ระดับ 2,900 ล้านบาท เพิ่มขึ้นจากปีก่อนที่มีรายได้ 2,658 ล้านบาท ซึ่งปัจจุบันบริษัทมียอดขายโอน (Backlog) ในมือแล้วประมาณ 700 ล้านบาท และจะมีทยอยรับรู้ต่อเนื่อง อีกทั้งปัจจุบันบริษัทมีบ้านสร้างเสร็จพร้อมขายอยู่ในมือมูลค่ารวมประมาณ 500ล้านบาท ซึ่งคาดว่าจะระบายสต๊อกออกหมดได้ในปีนี้
ขณะที่ยอดขาย (Presale) ล่าสุดอยู่ที่ประมาณ 1,500-1,600 ล้านบาท ซึ่งมาจากการขายโครงการเดินในมือ ทั้งนี้ในช่วงที่ผ่านมาบริษัทเปิดตัวโครงการใหม่แล้วจำนวน 1-2 โครงการ มูลค่ารวมประมาณ 1,000 ล้านบาท อย่างไรก็ตาม บริษัทยังคงมั่นใจเป้าหมายยอดขายปี 2559 จะอยู่ที่ระดับ 3,000 ล้านบาท
อีกทั้งผู้บริหารมีแผนการเปิดตัวโครงการใหม่ในปี 2559 ซึ่งอยู่ระหว่างพิจารณาเปิดโครงการเพิ่มเป็นจำนวน 7 โครงการมูลค่ารวมประมาณ 10,000 ล้านบาท จากแผนการเปิดตัวโครงการเดิม จำนวน 4 โครงการ มูลค่ารวมกว่า 2,400 ล้านบาท ซึ่งทุกโครงการบริษัทมีที่ดินรองรับแล้วทั้งหมด โดยจะทยอยเปิดตัวในช่วงครึ่งหลังประมาณ 5 โครงการ มูลค่ารวมประมาณ 9,000 ล้านบาท แบ่งเป็นโครงการคอนโดมิเนียม จำนวน 2 โครงการและโครงการแนวราบ จำนวน 3 โครงการ
ด้วยการขยายธุรกิจต่อเนื่อง ทำให้บริษัทรับรู้รายได้และกำไรสม่ำเสมอ!
ส่วนผลการดำเนินงานไตรมาส 1 สิ้นสุดวันที่ 31 มีนาคม 2559 บริษัทมีรายได้ขยับขึ้นมาอยู่ที่ 633.22 ล้านบาท จากงวดเดียวกันของปีก่อน 595.71 ล้านบาท เป็นผลจากรายได้จากการขายอสังหาริมทรัพย์เพิ่มขึ้น ส่งผลให้บริษัทมีกำไรขยับขึ้นมาอยู่ที่ 43.46 ล้านบาท หรือ 0.04 บาทต่อหุ้น จากงวดเดียวกันของปีก่อน 0.82 ล้านบาท หรือ 0.00 บาทต่อหุ้น
ในขณะที่นักวิเคราะห์บล.ดีบีเอส วิคเคอร์สยังคงคำแนะนำ “ซื้อ” ราคาพื้นฐานกำหนดไว้เป็น 1.60 บาท ด้วย P/BV ปี 59 ที่เพียง 0.5 เท่า ซึ่งเทียบเท่ากับ P/E และ PEG ปี 59 ที่ 16.3 และ 0.5 เท่า ตามลำดับ ราคาปิดยังมีส่วนเพิ่ม 14% ส่วนอัตราผลตอบแทนปันผลอยู่ในเกณฑ์ดีปีนี้และปีหน้าเป็น 4.2% และ 5.1% ตามลำดับ สำหรับอัตราการเติบโตกำไรสุทธิเทียบจากงวดเดียวกันของปีก่อน ปีนี้ 82% และปีหน้า 23% อยู่ในเกณฑ์สดใส
…
 
ผู้ถือหุ้นรายใหญ่
1.น.ส.สิริลักษณ์ โกวิทจินดาชัย 282,646,556 หุ้น 23.17%
2.บริษัท ไทยเอ็นวีดีอาร์ จำกัด 96,625,576 หุ้น 7.92%
3.น.ส.สิริพันธ์ นนทสูติ 57,601,700 หุ้น 4.72%
4.น.ส.นิภา อภิรัตนรุ่งเรือง 52,558,750 หุ้น 4.31%
5.นายปริญญา โกวิทจินดาชัย 50,395,000 หุ้น 4.13%
 
รายชื่อกรรมการ
1.นาย วรภัทร โตธนะเกษม ประธานกรรมการ
2.น.ส. สิริลักษณ์ โกวิทจินดาชัย ประธานคณะกรรมการบริหาร
3.น.ส. สิริลักษณ์ โกวิทจินดาชัย กรรมการ
4.นาย อุเทน คงสุนทรกิจกุล กรรมการผู้จัดการ
5.นาย ขวัญชาย มงคลกิจทวีผล กรรมการ